સત્યા (પુનીતસિંહ રતન) મુંબઈ પોતાના ફ્રેન્ડને ત્યાં આવે છે. સત્યાની ખાસિયત એ છે કે તે જીભનો ઉપયોગ સૌથી ઓછો કરે છે અને દિમાગ સૌથી વધુ ચલાવે છે. સત્યા માટે તેનો ફ્રેન્ડ જૉબની વ્યવસ્થા કરે છે, પણ સત્યા જૉબ કરવાની ના પાડી દે છે અને ચોખવટ કરે છે કે તે નોકરી માટે મુંબઈમાં નથી આવ્યો, મુંબઈ પર રાજ કરવા આ શહેરમાં આવ્યો છે. સત્યાની વાતો તેના ફ્રેન્ડને શરૂઆતમાં તો પાગલ જેવી લાગે છે, પણ સત્યા જે રીતે આગળ વધતો જાય છે એ જોઈને તે ગભરાઈ જાય છે. સત્યા એવી રીતે કામ કરે છે કે જાણે તેની પાસે સમય ન હોય. જે કામ વષોર્ સુધી થતું નથી એ કામ તે કલાકોમાં પૂરું કરી આપે છે. સત્યાની દરેક રીત અને દરેક ચાલ શંકાસ્પદ છે. પોલીસ પણ એક તબક્કે મૂંઝવણમાં મુકાઈ જાય છે. સત્યાના નામે અગાઉ કોઈ ગુનો નોંધાયો નથી, તેનો આગળપાછળનો કોઈ રેકૉર્ડ મળતો નથી અને એ પછી પણ તે ગુનાઓ કરતો જાય છે અને આગળ વધતો જાય છે. સત્યાની કામ કરવાની સ્ટાઇલ પણ સાવ જુદી છે. પહેલાં જેમ ગૅન્ગને ટપોરીગીરી સાથે ચલાવવામાં આવતી એ રીતે નહીં પણ સત્યા પોતાની ગૅન્ગને એક કૉર્પોરેટ હાઉસની જેમ ચલાવે છે. હરીફ ગૅન્ગને તે પોતાની સાથે જોડાઈ જવાનું એ રીતે કહે છે જે રીતે બે કંપનીઓનું મર્જર થતું હોય. જો ગૅન્ગમાં જોડાય નહીં તો તે હરીફને ખતમ કરી નાખતાં પણ ખચકાતો નથી. થોડા જ સમયમાં સત્યાની ગૅન્ગ દેશભરમાં પ્રસરી જાય છે. વાત અહીં પૂરી નથી થતી, હવે સત્યા પોતાની ગૅન્ગની મદદથી રાજકારણમાં પણ દખલ શરૂ કરે છે. એક તબક્કે ખાલી મુંબઈને પ્રશ્ન હતો કે આ સત્યા છે કોણ? પણ હવે તો દેશ આખો મૂંઝવણમાં મુકાઈ ગયો છે કે આ સત્યા છે કોણ અને શું કામ તે આ રીતે ગૅન્ગ ચલાવી રહ્યો છે.